Boere op die Springbokvlakte se landerye is vandeesweek deur ’n wit haelkombers bedek wat oeste en groentenette beskadig het. Op die foto hang van die nette swaar van die hael.
Volgens die Suid-Afrikaanse weerburo het ’n kouefront van KwaZulu-Natal tot in die Vrystaat, Gauteng, Mpumalanga en Limpopo beweeg, wat gevolg is deur erge donderweer, hael en sterk wind.
Volgens inligting van die Waterberg distrikslandbou-unie (DLU) het boere in Lehau, Radium en tot in die Tuinplaas-omgewing erge haelskade beleef. Volgens die DLU het 25 mm reën in ’n kort tydjie in dié omgewing uitgesak.
Die hael het op Donderdag 1 November ’n spoor van verwoesting oor Vaalwater gelaat. Baie skade is aangerig en inwoners het groot geskrik toe die gholfbalgrootte haelkorrels val. Hier wys ’n inwoner hoe groot die hael was.
Maritz Grobler, ’n boer op die Springbokvlakte en voorsitter van die Settlers-buurtwag, het gesê die hael het erge skade aan mielie- en groentelanderye veroorsaak. Van die landerye was nie verseker nie.
Rebecca Mpepele, onderwyser en huurder in Vaalwater, het gesê sy het enkeldiep in die water in haar huis gestaan nadat die gebuigde sinkplate die water in die huis laat stroom het.
Piet Dietle, wat ook in die township woon, het gesê die wind was boonop baie sterk. Die wind het ’n groot boom omgewaai, wat op Christina Fatlana, ’n huiswerker, se huis geval het.
Inwoners van die Bakkerspas-omgewing het gesê die wind het die haelstorm vanuit ’n suidelike rigting aangedryf. Die meeste strukture het skade aan die suidekant opgedoen.
“Dit was skrikwekkend. Ek het die Here gedank dat ek nie die geweld van ’n tsunami ken nie,” het Isabel Bekker ná die haelstorm gesê.